Jonathan & Joanne se troue - Mooi Troues
Jonathan en Joanne het by die pragtige Oakfield Plaas getrou met ‘n sagte pers kleurskema. Pers is die kleur van 2014 en die nuutste tendens. Die pret gevoel van Jonathan en Joanne se troue is wat ons aandag die meeste getrek het. Die tekkies wat hulle albei aangehad het is seker een die gemaklikste skoene wat jy kan dra op jou troue.
Hulle het dit goed reg gekry om die om ‘n speelse gevoel in te werk by hul troue, maar dit nogsteeds formeel te laat voorkom. Open Image Photography het die mooi foto’s geneem van hulle spesiale dag.
Dit het als begin toe Jonathan amper elke tafel speletjie teen my verloor het – natuurlik was hy nuuskierig om my bietjie beter te leer ken. Ons het die voordeel gehad om saam te werk, so ons het mekaar vyf dae ‘n week gesien, wat dit maklik gemaak het vir ons kantoor-romans om te blom.
Maar na ‘n rukkie was vyf dae ‘n week nie meer genoeg nie, en het ons in die aande óók begin uitgaan. Ons het sommer vinnig besef dat ons altyd saam wil wees en van toe af is ons onafskeidbaar! Daar’s nie veel dinge beter in die lewe as om met jou beste vriend te trou nie.
Wat het julle dag spesiaal gemaak?
Al die pret “agter die skerm” dingetjies soos ons dankie geskenkies. Ons wou graag vir ons gaste botteltjies konfyt gee met die boodskap ‘Spread the love.’ Die idee was om die konfyt self te maak – wat ‘n fantastiese geskenk sou dit nie wees? Dit sou nie net ietsie lekkers vir jou gaste wees om die dag te onthou nie, maar ook die tyd en moeite wat ons saam daarin sou belê om iets handgemaak vir ons gaste te kon gee. Maar ek het vinnig besef dat dit onrealisties was om vir 80 mensekonfyt te probeer kook (veral as jy dit nog nooit gedoen het nie). So met die hulp van Google en Spar, het ons geleer hoe om geblikte konfyt warm te maak en te verseël in glas bottles. Ons doel: laat die gaste glo ons het die konfyt handgemaak! (Hoop nie enige van hulle lees hierdie nie)
Ons eerste dans was óók baie spesiaal. Ons het vir dans lesse gegaan amper ses maande vóór die troue. Dit het so bietjie oortuiging gevat van my kant om Jonathan te laat besef dat Gangnam Style uit is, en Michael Bublé in. Van die begin af het ek geweet dat om met ‘n ingenieur te trou beteken dat elke tree getel sou word, en dat daar nie plek was vir foute nie. Ons het selfs vir ons laaste dansklas gegaan 5 ure voor die troue!
Dáárdie aand het alles goed begin. Elke tree was op plek, die orkes het ons spesiale liedjie gespeel, ons is sonder voorval deur die eerste helfte van ons dans. Toe kom ons by die tweede deel en my ingenieur het ‘n tree gemis – al wat ek kon dink is: moet ek maar oorskakel na Gangnam Style? Daar was ‘n vinnige pouse, ‘n kort gesprek oor wat volgende moes gebeur en ‘n ligte stoot in die regte rigting. Ek dink nie ons gaste het dit eers raak gesien nie, maar dit was beslis iets waaroor ons gelag het ná die tyd.
Van die beste trou advies wat ons van ander paartjies af gekry het, was dat ons op die dag tyd moes vat om te waardeer wat om ons gebeur. Daar is soveel wat aangaan dat mens soms die fyner detail mis.
Óók, moenie bekommer dat dinge op die dag nie gebeur soos julle beplan het nie – dis gewoonlik daardie verrassings wat jy sal onthou. En laastens, maak seker dat jy in ‘n goeie fotograaf belê – jou foto’s is al wat jy oor het as herinnering van die beste troue ooit.
Fotograaf: Open Image Photography | Venue: Oakfield Farm
Wen ‘n verlowing fotosessie met Michelle Kalp
VORIGE ARTIKELMaryka & Derrick se Skuur Troue
VOLGENDE ARTIKELWit & Swart Skryfbehoeftes